
A mikromobilitási közlekedési szokások és az azokhoz kapcsolódó konfliktusok Szegeden

Kulcsszavak: e-roller; forgalomszámlálás; rollermegosztás; térpálya; közlekedési szokások
Az egyre népszerűbb mikromobilitási módok gyakran vitatott és balesetveszélyesnek tartott elemei az elektromos rollerek, amely egy új közlekedési mód; ezekkel jelenleg tanulják az együttélést a közlekedők. Első kutatási kérdésünk arra vonatkozott, hogy milyen jellemzői vannak a rollerhasználóknak, illetve az ő konfliktusainak és szabálytalanságainak Szegeden? A második egy módszertani kérdés volt, hogy mik a legfontosabb vizsgálandó szempontok, és azok hogyan mérhetőek fel? A kutatás színtere Szeged, amely kifejezetten ideális a rollerezésre a terepviszonyok, az úthálózat, a klimatikus adottságok, valamint az egyetemváros jelleg miatt – ezt igazolja, hogy a legismertebb e-roller megosztó platform, a Lime az elsők között jelent meg Szegeden.
Módszertani szempontból a kutatás első felét a terepi megfigyelések, forgalomszámlálások jelentették. Ennek lefolytatásához a szakirodalom alapján új módszertant dolgoztunk ki a QField applikáció használatával. A terepi adatok feldolgozása mellett tartalomelemzést végeztünk: a helyi médiában megjelent, rollerekkel kapcsolatos cikkeket vizsgáltunk.
Az eredményeink azt mutatják, hogy a rollerhasználat beépült a mindennapi közlekedésbe. Hangsúlyos a saját tulajdonú eszközök használata, azonban a szabálytalansági és konfliktus arány a Lime-osok körében magasabb. A rögzített 791 rolleres 31 alkalommal került konfliktusba, és 163 esetben szabálytalankodott; a legtöbb szabálytalanság és konfliktus járdán, a gyalogosokkal volt. A megfigyeléseink alapján az életkor és a nem jelentősen befolyásolja a használatot és a szabálysértések előfordulását. A leggyakoribb szabálytalanság a zebrán áthajtás és a ketten egy rolleren utazás volt, melyekben a 18-35 év közötti korosztály volt a legérintettebb. Jóval több a férfi rolleres, akik gyakrabban kerülnek konfliktusba és szabálytalankodnak; minden ötödik férfi szabálytalankodott. Utóbbiak azonban ritkán vezetnek balesethez, egyszer sem tapasztaltunk ilyet a megfigyelések során.
A médiában megjelent cikkek főleg a Lime-okhoz kapcsolódnak, ez tematizálja a vonatkozó közbeszédet. A cikkek fele a balesetekre, veszélyhelyzetekre, szabálysértésekre fókuszál – ezzel hozzájárulva a mikromobilitás negatív megítéléséhez. Összevetve a terepi megfigyelések és a tartalomelemzés eredményeit úgy tűnik, hogy a médiában túlbecsülik a negatívumokat. A vizsgálat eredményei hozzájárulhatnak a mikromobilitás hatékonyabb kezeléséhez, szabályozásához, ezzel a városi közlekedés biztonságosabbá tételéhez.



